10/2012.(IV.25.) önkormányzati rendelethez

**3. melléklet**

**A versenyeztetési eljárás szabályai**

Az önkormányzati vagyontárgy elidegenítése pályáztatás vagy árverés útján történhet.

I. fejezet

**A. A pályázati eljárás**

1. Pályázati eljárás során a hasznosítani kívánt Önkormányzati vagyontárgyakat folyamatosan legalább helyben szokásos módon hirdetni kell.
2. A hirdetések tartalmát a képviselő-testület határozza meg.
3. Az ingatlanok értékesítésre való meghirdetésekor a vételárat a forgalmi értékbecslő által meghatározott értéken kell megjelölni, az esetleges ÁFA fizetési kötelezettségre való felhívással együtt.
4. A vételi ajánlatokat minden hónap 10.napjáig fogadja az önkormányzat. A határidő után benyújtott ajánlatok, az időben érkezett ajánlatokkal együtt való értékelésről a Képviselő-testület minősített többségű szavazással dönthet.
5. Amennyiben egy időben egy ajánlatot nyújtottak be a polgármester az alábbiak szerint köteles eljárni:
a) amennyiben a benyújtott ajánlat megegyezik a meghirdetett árral, azt beterjeszti a Képviselő-testület soron következő ülésére.
b) amennyiben a benyújtott ajánlat kisebb a meghirdetett árnál, tájékoztatja a Képviselő-testületet a beérkezett ajánlatról és a Képviselő-testület dönt arról, hogy
 ba) az ajánlatot elutasítja
 bb) a beérkezett ajánlat értékével megegyezően árverésre bocsátja az ingatlant.
c) amennyiben több azonos értékű ajánlatot nyújtottak be, a polgármester elindítja az árverési eljárást.

**II. fejezet**

**B. Az árverési eljárás**

1. Árverés útján ( továbbiakban: árverés) kell hasznosítani ezen rendelet mellékletének I. fejezet 5.pont b) és c) pontja szerinti vagyontárgyakat, valamint amelyek árverését a rendelet alapján a Képviselő-testület elrendeli.

2. Az árverést ingatlanok és ingó vagyontárgy esetében az ügyrendi bizottság folytatja le az Önkormányzati Hivatal és a polgármester közreműködésével.

***BA) Az ingatlan vagyontárgy árverési szabályai:***

1. Az Önkormányzatai Hivatal a képviselő-testület által az árverésre kijelölt ingatlanokról a helyben szokásos módon hirdetményt tesz közzé.

A hirdetmény a képviselő-testület határozatában foglaltakat, de legalább az alábbiakat tartalmazza:
- az ingatlan címe, helyrajzi száma, nagysága, jellemzői
- az ingatlan kikiáltási ára
- az ingatlan megtekintésének lehetőségei
- az árverésen való részvétel feltételei
- a licit küszöböt.
2. Az árverésen személyesen vagy közokiratba illetve teljes bizonyítóerejű magánokiratba foglalt meghatalmazással lehet részt venni.
3. Az árverésen az vehet részt, aki személyazonosságát, jogi személy esetén nyilvántartásba vételét hitelt érdemlően igazolta, gazdasági társaság esetén harminc napnál nem régebbi cégkivonatát bemutatta.
4. Az árverést legalább háromtagú bizottság (ügyrendi bizottság ) folytatja. A bizottság tagjai a fentiek kívül még a polgármester vagy általa meghatalmazott személy, és az Önkormányzati Hivatal megbízott köztisztviselője.
5. Az árverést a bizottság elnöke ( továbbiakban: elnök) vezeti.
6. Az Elnök az árverés megnyitását követően ellenőrzi, hogy az 1. Pontban foglalt előírások megvalósultak-e.
7. Az Elnök eredménytelenné nyilvánítja az árverést, ha
- nem teljesülnek az 1. Pontban foglalt előírások,
- az árverés megkezdéséig vételi szándékot nem jelentettek be.
8. Az Elnök kizárja az eljárásból azt, aki a 3. Pontban foglalt feltételeket nem teljesítette.
9. Az Elnök ismerteti az árverés szabályait, az ingatlan jellemzőit, a kikiáltási árat és válaszol az árveréssel valamint az ingatlannal kapcsolatban feltett kérdésekre.
10. Az árverésen résztvevők egyenként tesznek ajánlatot az ellenérték összegére a többi résztvevő jelenlétében.
11. Ilyen feltételek mellett az árverésen résztvevők egymás után akár több ajánlatot is tehetnek.
12. Az árverésen résztvevők újabb ajánlatot csak akkor tehetnek, ha az magasabb összegű az előző ajánlatuknál.
13. A magasabb összegű ajánlat megtételével a korábbi ajánlatból eredő ajánlati kötöttség azonnal megszűnik.
14. Az árverés akkor ér véget, amikor már csak egyetlen ajánlat érkezik.
15. Az árverés végén, ha az Elnök felhívása ellenére magasabb ellenértéket tartalmazó ajánlatot nem tesznek, az Elnök az addigi legmagasabb ellenértéket ajánló ajánlatát a Képviselő-testület soron következő ülésére előterjeszti.
16. A szerződés a legmagasabb összegű ajánlat Képviselő-testület általi elfogadásával jön létre. Ahol a rendelet Ft összeget határoz meg, az Áfa nélkül értendő (nettó) összeg, ha a rendelet másként nem fogalmaz.
17. Az árverésről jegyzőkönyv készül, amelyet valamennyi résztvevő aláír.

***BB) Az ingó vagyontárgy árverési szabályai:***

Ingó vagyontárgyak árverése során az ingatlanárverés szabályait az alábbi eltérésekkel kell alkalmazni:

1. Az árverést a vagyontárgy használója folytatja le.
2. Az árverést három tagú, az intézmény vezetője által kijelölt és általa vezetett bizottság folytatja le..
3. Az 1. Pontban megjelölt vagyonhasználó a legmagasabb ellenértéket ajánló részére számlát állít ki az árveréstől számított tíz napon belül. A vagyontárgy a számla kiegyenlítését követően adható a legmagasabb ellenértéket ajánló birtokába.